Zagreb, 6. svibnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), povodom neanonimne prijave mogućeg sukoba interesa podnesene protiv **dužnosnika Mladena Mrvelja, člana Uprave trgovačkog društva Hrvatska poštanska banka d.d. (u daljnjem tekstu: HPB d.d.) do 10. rujna 2019.,** na 125. sjednici, održanoj 6. svibnja 2021., donosi sljedeću

**ODLUKU**

**Postupak za odlučivanje o sukobu interesa protiv dužnosnika Mladena Mrvelja, člana Uprave trgovačkog društva HPB d.d. do 10. rujna 2019., neće se pokrenuti, obzirom da mu je stambeni kredit u 2015. odobren sukladno općem aktu o kreditiranju zaposlenika HPB-a d.d., koje pravo mogu ostvariti svi zaposlenici HPB-a d.d., u postupku u kojem nije sudjelovao, slijedom čega ne proizlaze okolnosti da je dužnosnik bio u sukobu interesa ili da je na drugi način povrijedio odredbe ZSSI-a.**

Obrazloženje

U Povjerenstvu je pod brojem 711-U-359-P-17/20-01-3 dana 27. siječnja 2020. zaprimljena neanonimna prijava mogućeg sukoba interesa podnesena protiv dužnosnika Mladena Mrvelja, člana Uprave trgovačkog društva HPB d.d. do 10. rujna 2019., povodom kojih se vodi predmet P-17/20.

U navedenoj se prijavi navodi da je dužnosnik u obnašanju navedene dužnosti sebi dodijelio kredit pod povoljnijim uvjetima.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Uvidom u Registar dužnosnika, utvrđeno je da je dužnosnik obnašao dužnost člana Uprave trgovačkog društva HPB d.d. od 17. prosinca 2014. do 10. rujna 2019.

Člankom 3. stavkom 1. podstavkom 41. ZSSI-a propisano je da su direktori trgovačkih društava u većinskom državnom vlasništvu dužnosnici u smislu navedenog Zakona, stoga je dužnosnik Mladen Mrvelj povodom obnašanja dužnosti člana Uprave trgovačkog društva Hrvatska poštanska banka d.d. obvezan postupati sukladno odredbama ZSSI-a.

Povjerenstvo je radi ocjene osnovanosti i vjerodostojnosti navoda neanonimne prijave dopisom Broj: 711-I-214-P-17/20-02-17 od 5. veljače 2020. od trgovačkog društva HPB d.d. zatražilo očitovanje na okolnosti je li navedeno trgovačko društvo odobrilo kredit dužnosniku Mladenu Mrvelju, ako jest tko je i kada o tome i u kojem postupku odlučio, o kojoj se vrsti kredita radi i koliko iznosi kamatna stopa koja se po istom plaća te koliko iznosi kamatna stopa koja se uobičajeno plaćala za vrstu kredita koja je odobrena navedenom dužnosniku u trenutku eventualnog odobravanja kredita prema tada važećim općim uvjetima kreditiranja banke. Istim je dopisom društvo pozvano dostaviti cjelokupnu dokumentaciju koja se odnosi na postupak odobravanja kredita.

Trgovačko društvo HPB d.d. očitovalo se dopisom URBROJ: E-01-16/20/DK od 19. veljače 2020. u kojem se u bitnome navodi da je dužnosnik Mladen Mrvelj 11. prosinca 2015. podnio zahtjev za stambeni kredit kao i da je tom prilikom potpisao standardiziranu dokumentaciju koju potpisuju svi zaposlenici koji podnose zahtjev za odobrenje kredita. Navodi se da je provedena standardna procedura odobravanja kredita u sklopu koje izvršena procjena kreditnog rizika te je provedena procjena vrijednosti ponuđenih instrumenata osiguranja.

Iznosi se i da je prema odredbi člana 146. stavka 1. podstavka 1. Zakona o kreditnim institucijama („Narodne novine“ broj 159/13., 19/15., i 102/15.) dužnosnik Mladen Mrvelj, kao član Uprave HPB-a d.d. osoba u posebnom odnosu sa HPB-om d.d., zbog čega je bila potrebna jednoglasna odluka svih članova uprave i suglasnost nadzornog odbora, imajući u vidu da podnošenjem zahtjeva za kredit iznad propisanog novčanog iznosa nastaje moguća izloženost HPB-a d.d. prema dužnosniku te da iz navedenog razloga dužnosnik ne može glasovati o odobravanju takvog kredita.

Također se navodi da je nakon što je Uprava HPB-a d.d. donijela odluku o odobrenju stambenog kredita, sukladno uvjetima tada važećeg Pravilnika o kreditiranju radnika HPB-a d.d., Nadzorni odbor HPB-a d.d. dao suglasnost na spomenutu odluku Uprave te je potom sklopljen ugovor o kreditu, koji je javnobilježnički potvrđen, a banci su predani instrumenti osiguranja povrata tražbine. U dopisu se iznosi da je nakon sklapanja Ugovora o stambenom kreditu sklopljen i Dodatak Ugovoru, kojim su suglasno izmijenjene odredbe u pogledu visine kamatne stope, obzirom da je Uprava HPB-a d.d. izmijenila Pravilnik o kreditiranju radnika HPB-a d.d.

Zaključno se u dopisu navodi da su dostavljeni podatci i dokumentacija, prema odredbi članka 156. Zakona o kreditnim institucijama, bankovna tajna koju su banka i treće osobe dužne čuvati s osobitom pažnjom te da njihova dostava za potrebe postupka iz nadležnosti Povjerenstva nije predviđeni izuzetak od obveze čuvanja bankovne tajne, zbog čega je bilo potrebno pribaviti izričitu suglasnost klijenta, prema odredbi članka 157. stavka 3. podstavka 1. Zakona o kreditnim institucijama.

Očitovanju su priloženi Pravilnik o kreditiranju radnika HPB-a d.d. (pročišćeni tekst) od 10. siječnja 2011., kojim je bila propisana kamatna stopa, kao i način utvrđivanja kreditne sposobnosti radnika, osiguranje povrata kredita, način i rok korištenja kredita te druge bitne okolnosti pod kojima se odobrava kredit radnicima HPB-a d.d. te izmijenjeni Pravilnik donesen u 2016.

Priloženi su i Ugovor o stambenom kreditu, te Dodatak Ugovoru o stambenom kreditu sklopljen između navedenih ugovornih strana, kojima su ugovorene, odnosno izmijenjene kamatne stope, sukladno navedenim općim aktima HPB-a d.d., kao i dokumentacija koju je dužnosnik priložio uz zahtjev za odobravanje kredita te dokumentacija HPB-a d.d. nastala povodom podnošenja ovog zahtjeva.

U predmetu broj: P-15/20 koji se vodio pred Povjerenstvom, trgovačko društvo HPB d.d. očitovalo se na zahtjev Povjerenstva dopisom URBROJ: F01-36/21-VMF od 19. ožujka 2021., u kojem se navodi da je u traženom u razdoblju od 22. prosinca 2014. do 10. rujna 2019. zaposlenicima HPB-a d.d., pa tako i onima na rukovodećim mjestima s mandatnim razdobljem, bilo odobreno sklapanje većeg broja kredita pod povoljnijim uvjetima propisanim Pravilnikom HPB-a d.d.

Člankom 2. stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka Zakona propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 7. stavkom 1. podstavkom b) propisano je da je dužnosnicima zabranjeno ostvariti ili dobiti pravo u slučaju da se krši načelo jednakosti pred zakonom. Podstavkom c) istog članka dužnosnicima je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Ako bi dužnosnik primio pravo koje druge osobe ne bi mogle ostvariti ili bi koristio utjecaj koji proizlazi iz obnašanja dužnosti kako bi ostvario neko pravo ili korist, koje druge osobe bez takvog utjecaja ne bi mogle ostvariti ili bi ga mogle ostvariti pod težim uvjetima, stavljajući time sebe u povlašteni položaj u odnosu na te druge osobe te ujedno kršeći načela jednakosti, moglo bi doći do nastanka zabranjenog djelovanja dužnosnika, propisanog člankom 7. stavkom 1. podstavkom b) ZSSI-a ili druge povrede propisane ovim člankom.

U ovoj je situaciji dužnosnik Mladen Mrvelj podnio zahtjev za odobrenje stambenog kredita, sukladno uvjetima propisanima za zaposlenike HPB-a d.d., te je uz taj zahtjev priložio dokumentaciju koju prilažu sve druge osobe koje podnose zahtjev za odobrenjem ove vrste kredita, a nalaze se u radnom odnosu u navedenom društvu. Nadalje, od strane nadležnih službi HPB-a d.d. bila je provedena analiza dužnosnikove kreditne sposobnosti te procjena vrijednosti nekretnina ponuđenih kao instrument osiguranja, nakon čega je po provedenom postupku, odlukom Uprave HPB-a d.d., uz naknadnu suglasnost Nadzornog odbora HPB-a d.d., odobren njegov zahtjev za kredit.

Dužnosnik je povodom obnašanja dužnosti člana Uprave HPB-a d.d. osoba koja se nalazi u posebnom odnosu s HPB-om d.d. Imajući u vidu visinu zatraženog iznosa kredita, podnošenjem zahtjeva za kredit, sukladno Zakonu o kreditnim institucijama, nastala je moguća izloženost HPB-a d.d. prema dužnosniku. Stoga se u očitovanju HPB-a d.d. navodi da dužnosnik niti u smislu odredbi navedenog Zakona nije mogao kao član Uprave HPB-a d.d. odlučivati o odobravanju vlastitog kreditnog zahtjeva, jer odobrenjem kredita nastaje izloženost HPB-a d.d. upravo prema njemu.

Dužnosnik je navedenu mogućnost stambenog kreditiranja koristio sukladno uvjetima te proceduri propisanoj općim aktom banke, kojim je predviđeno kreditiranje zaposlenika HPB-a d.d., te je bila ugovorena kamatna stopa utvrđena tim općim aktom, odnosno kasnije je ista promijenjena u visini određenoj novim općim aktom o kreditiranju zaposlenika.

Iz očitovanja HPB-a d.d. utvrđeno je da je tijekom razdoblja od 5 godina kada je dužnosnik Mladen Mrvelj obnašao predmetnu dužnost, navedeno pravo na stambeno kreditiranje koristio veći broj zaposlenika HPB-a d.d.

Iz navedenog proizlazi da dužnosnik u razdoblju obnašanja dužnosti nije ostvario neko pravo koje inače ne bi mogli ostvariti drugi zaposlenici HPB d.d. niti da bi ovo pravo koristio pod povoljnijim uvjetima od onih koji su propisani Pravilnikom o kreditiranju zaposlenika, odnosno da nije koristio utjecaj koji proizlazi iz obnašanja dužnosti člana Uprave trgovačkog društva HPB-a d.d., kako bi za sebe ostvario neku pogodnost kršenjem načela jednakosti.

Obzirom da je dužnosniku Mladenu Mrvelju članu Uprave trgovačkog društva HPB d.d. do 10. rujna 2019. stambeni kredit odobren u postupku u kojem nije sudjelovao, sukladno općem aktu o kreditiranju zaposlenika HPB-a d.d., koje pravo mogu ostvariti svi zaposlenici HPB-a d.d., ne proizlaze okolnosti da je dužnosnik bio u sukobu interesa ili da je na drugi način povrijedio odredbe ZSSI-a te se postupak za odlučivanje o sukobu interesa protiv dužnosnika neće pokrenuti.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Mladen Mrvelj, osobna dostava
2. Podnositelj prijave
3. Objava na internetskoj stranici Povjerenstva
4. Pismohrana